Mazurek, Milan, poslanec NR SR (2021-06-25):
Vážené dámy, vážení páni, ctená delegácia Ukrajinského parlamentu, som rád, že môžete vidieť toto piatkové doobedie, aká smutná je dochádzka poslancov Národnej rady v dobe, kedy by mali vykonávať mandát svojich poslancov s vedomím a svedomím tak, aby tým pomáhali obyvateľom Slovenskej republiky, a keďže už si to vláda zariadila takým spôsobom, že v piatok o jedenástej, ten jediný akt, ktorí tu mali prísť urobiť za tie malé platy, ktoré dostávajú, a to zahlasovať, teda to hlasovanie zrušili, tak skrátka títo naši ctení poslanci Národnej rady ani len dnes neprišli urobiť to jedno jediné, a to je zapísať sa tam vonku na tú prezenčku, lebo už včera večer potrebovali rýchlo utekať domov, veď predsa boli unavení, znavení, no skrátka dorobení z tej ťažkej práce, ktorú tu robia. A tak teda, keď som tu ráno prišiel a videl som, a počul ten zoznam ľudí, tuším 25 poslancov, ktorí sa ospravedlnili z rokovania tohto dnešného dňa, tak to vnímam ako veľkú vizitku tej vlády, ktorá chcela byť iná, zodpovedná, hodnotová a ukázať, že ona to dokáže robiť lepšie, a že ona prekazí a zavedie tu nové maniere, ktoré budú ukazovať tú hodnotovú, stabilnú a zodpovednú politiku voči národu. Opak je pravdou. Ani smeráci by si hádam toto nedovolili v minulom volebnom období, a ja chcem týmto vláde zagratulovať, že ukazuje ľuďom takto svoju pravú tvár. A preto je dôležitý presne ten návrh zákona, ktorý tu predkladatelia dali o tom, že občania Slovenskej republiky, od ktorých pochádza moc v tomto štáte a ktorí tú moc dávajú do rúk voleným zástupcom, mali právo odvolať týchto volených zástupcov, keď im títo volení zástupcovia, tak ako to je v dnešný rokovací deň, ukážu (povedané so smiechom) reálne prostredník priamo do očí. Ukážu im prostredník do očí, že kým oni tu rok a pol trpia na Slovensku, pomaly nemajú z čoho žiť, prichádzajú o prácu, zužujú sa im mzdy, idú z úroku do úroku, z úveru do úveru, tak oni ani len neprídu v piatok na rokovanie, lebo však je vonku teplo a čo keď im ujde kúpalisko. Veď cez víkend by sa na tom kúpalisku museli tlačiť s mnohom ľudí a cez týždeň pracovný, tam je to lepšie, no nie, páni poslanci? Veď to je, to je, to je smutné, ako to celé dopadlo. A ešte kým prejdem k tomu zákonu, mi dovoľte na úvod poďakovať sa pyrotechnickému tímu, keďže tu máme v Národnej rade nahlásenú nejakú bombu alebo niečo podobné, že to tu pekne prehľadali a zistili, že všetko je v poriadku. Ja som vonku stretol toho psa, som sa ich pýtal, že či náhodou nie je citlivý na drogy. Našťastie pre stranu SaS nie je citlivý na drogy, takže všetko je v pohode, môžeme fungovať ďalej. Nikoho odtiaľ nemusia predviesť, no a, vážená koalícia, keď už to tu takto smutne dopadlo, keď už takto ignorujete opozičné právo, keď už, keď už skrátka ani len nedokážete takú tú základnú úctu prejaviť ľuďom aspoň tým, že prídete do tej práce, keď už nič iné od vás nechcú a volili vás tu, tak musím povedať, že tento návrh zákona je dnes ako zrkadlo vám všetkým mimoriadne dôležitý. Je predsa nepredstaviteľné, aby obyvatelia Slovenskej republiky, ktorí využijú svoje demokratické právo zozbierať podpisy na to, aby sa na Slovensku mohlo konať referendum o predčasných voľbách, to znamená, aby tí istí ľudia, od ktorých vaša moc pochádza, aby tí istí ľudia vám ju mohli zobrať, keď ju nevykonávate tak, ako ste ju ľuďom sľúbili, keď ju nevykonávate tak, ako káže zákon a ústava, ale práve naopak, vykonávate ju tak, že tie zákony, predpisy a ústavu, dokonca zákony, ktoré si sami schvaľujete, porušujete, že ju vykonávate tak, že na práva obyčajných, bežných pracujúcich ľudí kašlete, a že životy tých ľudí, za ktorých by ste tu mali bojovať, a ktoré by ste tu mali zlepšovať, len systematicky trvalo a dlhodobo ničíte. Vážené dámy, vážení páni, to, čo urobila prezidentka Slovenskej republiky, keď ju tak ešte môžem vôbec nazývať, žena, ktorá verejne na konferencii GLOBSEC povie, že Slovenská republika by sa mala vzdať svojho práva veta na Európskej rade, a že by mala zahraničnú politiku o našom štáte, to znamená jeden zo základných aspektov suverenity prenechať do rúk Nemecku a Francúzsku! Cudzím občanom cudzích štátov (zaznievanie gongu), keď môžem ešte takto nazývať túto ženu, ktorá si nezaslúži byť prezidentka Slovenskej republiky po tom, čo urobila. Že referendum, ktoré podpísalo viac ako 600-tisíc obyvateľov Slovenskej republiky, ona dala na Ústavný súd, len aby naťahovala čas, a len aby zodpovednosť za zásadné rozhodnutie, kedy by umožnila obyvateľom nášho štátu samých sa rozhodnúť o budúcnosti krajiny, v ktorej budú neskôr žiť, v ktorej budú vychovávať svoje deti, v ktorých budú vyrastať ich vnuci, že skrátka sa tohto rozhodnutia vzdala a dala ho do rúk nejakým ústavným sudcom, je napľutím do tváre všetkých týchto ľudí. A preto je dôležité do ústavy zaviesť tento jednoznačný článok. Úplne jednoducho formulovaný, aby obyvatelia Slovenskej republiky mali právo túto vládu odvolať, lebo to v konečnom dôsledku boli práve vaše vládne strany. Bol to práve Igor Matovič, ktorý presadzoval referendum o predčasných voľbách. Bol to on, kto hovoril, dlhodobo bojoval za referendum a hovoril o tom, že ak vláda neplní svoje povinnosti, že ak vláda zradila svoje predvolebné sľuby, že ak vláda kašle na záujmy obyvateľov Slovenskej republiky, má mať obyvateľstvo štátu právo a možnosť odvolať takúto vládu demokratickým a legitímnym spôsobom v rámci nastavených pravidiel všeľudového hlasovania, teda referenda. A tak ako ste otočili v mnohých iných otázkach, tak ste otočili aj v tejto otázke. Opäť ste raz ukázali, že z vašich predvolebných sľubov nie je nič. Opäť ste raz ukázali, že klamete a zrádzate tento národ. Opäť ste ľuďom ukázali, že na ich životoch, na ich hodnotách, na ich názoroch, dokonca na ich hlasovacom práve vám vôbec, ale vôbec nezáleží. Pretože keby vám záležalo, tak tu neokolkujete, ale priamo dbáte na to, aby mali mať právo sa vyjadriť v tomto referende. A nie, že budete kľučkovať, alebo ako to povedal dokonca pán poslanec OĽANO, tuším, ja ani neviem, ako sa volá, Dominik Drdul, ktorý povedal do kamery, že on má pocit, že referendum nie je nutné, lebo veď vláda podľa neho nerobí nič zlé. Ale on nie je ten, ktorý má rozhodovať o tom, čo vláda robí zle alebo dobre. Ľudia sú tí, ktorí majú dať vláde vizitku a povedať, či to robíte dobre alebo zle! Čo to je za argument?! Čo je to za úbohosť, do ktorej ste klesli, páni poslanci, čo ani v piatok neprídete do roboty, lebo sa vám už nechce. Vážené dámy, vážení páni, po tom, čo ste zruinovali Slovensko, po tom, čo ste ľudí pripravili o prácu, zobrali im práva, zašliapali do zeme ústavu, pripravili ich o možnosť žiť ako slobodní ľudia a zavládli tu absolútnu COVID-totalitu, je tu jeden z najzásadnejších dôvodov, pre ktorý by ste mali byť odvolaní, pretože kryjete odporné a zvrátené zločiny, páni poslanci. Firmička s názvom Eurolab Lambda, ktorú pozná celé Slovensko ako firmu, ktorá obstarala štátu testy na to znásilnenie obyvateľstva Slovenskej republiky plošným testovaním. Firmička Eurolab Lambda z roka 2020 zvýšila svoj čistý zisk z 31 758 eur na 3 725 000 eur! Stala sa skokanom roka v príjmoch, stala sa skokanom roka v tržbách a v čistom zisku. Myslíte si, páni poslanci, že toto je v poriadku? Že firma, ktorá ani len nemala byť zahrnutá do súťaže na nákup týchto testov, pretože mala nedoplatky na Sociálnej poisťovni a musela si ich narýchlo vyrovnať tesne predtým, asi bola informovaná, zvýšila svoj zisk z 31-tisíc na 3,7 milióna?! Príde vám toto v poriadku?! A hlavne vo chvíľach, kedy už ste chceli toto znásilnenie obyvateľstva organizovať, to štát mohol nakúpiť na priamo, nemusel hľadať sprostredkovateľa, a že to hovorím pravdu, dokladuje fakt, že neskôr ste tie testy už na priamo kupovali, kedy už firma zarobila! Klamali ste celému národu do tváre, že to je pár stoviek tisíc, ktoré zarobí. Aj to je nechutné. Ale zarobila 3,7 milióna eur na zisku, ktorý priznala. A vám to stále príde v poriadku? Že vy ste tí politici, ktorí nekradnete?! Vy ste tí, ktorí plníte sľuby, a to len tie vlády pred vami kradli?! Toto sa dá vôbec obhájiť?! Keď už nič iné, keď sa bavíme o hodnotových, morálnych argumentoch, bavíme sa o slobode národa, o dodržiavaní práva právneho štátu a na toto nechcete počúvať, tak ten najzásadnejší bod vášho programu, údajný boj proti korupcii, ktorý ste vyhodili von oknom, spláchli do záchoda a celému národu ukázali, že ste z jednej konkrétnej firmy, ktorá sa nemala ani stať prvkom tej súťaže na nákup tých testov, urobili skokana roka v ziskoch, v tržbách a urobili ste tu nových milionárov. A ktovie, koľko ste si z toho zobrali do vrecka. Toto všetko je dôkazom, že vy si nezaslúžite vládnuť Slovensku, že ste klamári, že ste rovnakí podvodníci, ako tí, ktorých ste kritizovali, že ste sa v ničom nepoučili z minulých vlád a len ste jednu farbu nahradili inou farbou. Ale staré móresy ostali také isté, dokonca pravdepodobne a podľa názorov väčšiny obyvateľov Slovenska ešte horšie. Vaša vláda má historicky vysokú nedôveru. Takú nenávisť, akú ľudia cítia voči vašej vláde, tu ešte nikto v histórii nezaznamenal. A prečo si myslíte, že je to tak? Aj ten príklad tej firmy, o ktorej som hovoril, dokazuje skutočnosť, že vy si toto celé zaslúžite. A ja som tu na to ako opozičný politik, aby som bojoval za práva toho utláčaného národa, ktorého ste pripravili o všetky jeho základné atribúty právneho štátu. Národa, ktorý sa už ani nemôže oprieť o ústavu ako základný dokument, pretože tá sa tu porušuje zo dňa na deň. Národa, ktorý vidí, že hlavný hygienik vydá nariadenia, ktoré obmedzujú práva miliónov obyvateľov a generálny prokurátor mu povie, že sú v rozpore so zákonom a všetci sa tvárite, že je všetko v poriadku. Vydá ďalšie nariadenia a nový generálny prokurátor, ktorého ste vy sami zvolili, opäť skonštatuje, že tento hlavný hygienik porušil práva miliónov obyvateľov a on nie je ani len odvolaný. On si tu ďalej funguje. Ďalej vydáva vyhlášky a vy ho (povedané so smiechom) ešte obhajujete. Všetci sú padnutí na hlavu, len vy ste lietadlá. Neuveriteľné! Neuveriteľné! A najsmutnejšie na tom je, že tú kritiku a tie názory vy si ani neprídete vypočuť. Lebo však načo chodiť do roboty, načo? Keby aj obyvatelia takto pristupovali k svojim pracovným povinnostiam, keby aj obyvatelia Slovenskej republiky sa takto stavali k svojej práci, k svojim firmám, tak by tie veľmi rýchlo skrachovali. Je neskutočne smutné, ako táto budova dokáže ľudí, ktorí tu možno aj mnohí z váš išli s úprimným záujmom niečo meniť, zmeniť na takých istých, ako boli tí pred vami. Ako boli tí pred vami. Zmeniť vás na to isté, čo ste kritizovali, na papalášov, ktorí kašľú na ľudí, ktorí už sa vysmievajú právam a spravodlivosti pre tento národ, a je preto nesmierne dôležité, aby občania Slovenskej republiky, ktorí urobili chybu vo voľbách a sami to dobre vedia v týchto chvíľach, a preto vyzbierali toľko stoviek tisíc podpisov na toto referendum za taký krátky rekordný čas a v období lockdownu, kedy sa tie podpisy ani len nemohli zbierať v uliciach, že tí ľudia sami chceli, ich posielali masovo poštou. Chodili ich nosiť do rôznych kancelárií rôznych politických strán, lebo sa vás tak veľmi chceli zbaviť, že títo občania by mali mať jednoznačné právo. A nedokážeme akceptovať akúkoľvek skutočnosť, ktorá by nasvedčovala tomu, že by Ústavný súd zabránil konaniu tohto referenda. No a preto je nesmierne dôležité, aby tento zákon tu prešiel. A keď aj Ústavný súd, tá inštitúcia, ktorá už mnohokrát za tento rok zradila obyvateľov Slovenskej republiky, keď ich nechala mučiť v nekonečných núdzových stavoch neodôvodneným ničím. Lebo tu sa obmedzovali ľudské práva, základné práva ľudí, právo vychádzať z domu a obmedzovali sa na základe dvoch A4, ktoré ste tu poslancom predložili, odôvodnenie zákazu vychádzania z domu, obmedzenie základných ľudských práv, prečo ste zničili a zruinovali život mnohým ľuďom, zruinovali ich firmy, tu bolo na A4 dvoch napísané. To vám stačilo na to, aby ste ruinovali Slovensko. A Ústavný súd sa za týchto ľudí nepostavil. Tak ako to vyzerá asi a chcel by som sa mýliť, že sa za nich nepostaví ani v otázke tohto referenda. Lebo keď ste zodpovední, keď ste schopní, a keď sa nehanbíte za to, čo ste tu doteraz navystrájali, ak ste presvedčení o tom, že kvalita vašej práce vypovedá o kvalite vás samých, tak sa predsa nemôžete báť predčasných volieb, ktoré si ľudia prajú a chcú si ich zabezpečiť tým najzákladnejším legitímnym nástrojom v súlade so všetkými zákonmi v rámci Slovenskej republiky. Ak ste presvedčení o tom, že to robíte dobre, že ste ľuďom pomohli, že ste zachraňovali ľudské životy, že ste pomohli slovenskej ekonomike, a že sa ľudia vďaka vám na Slovensku majú lepšie, tak čoho sa bojíte, dámy a páni? Čoho sa bojíte, prečo nechcete ísť do týchto referend? Prečo nechcete dať ľuďom možnosť vyjadriť sa, ukázať vám vysvedčenie? Prečo tu okolkujete, hráte sa na to, že tu sú upierané nejaké vaše ľudské práva, chudáčikovia? Páni poslanci majú upierané ľudské práva, lebo veď oni predsa majú právo na štvorročné volebné obdobie. A čo ľudské práva ľudí, ktorí sa museli ponížene preukazovať na benzínovej pumpe, aby ich pustili, keď nemali test dovnútra? Čo ľudské práva ľudí, ktorí boli otočení v lekárňach alebo u lekára a nedostalo sa im vyšetrenie, lebo nemali negatívny test? To vám bolo jedno, nie? Vy, ľudské práva! Pokrytectvo a úbohosť! Ľudské práva ľudí vás nezaujímajú a ľudské práva vás, tak tie sú posvätné, na tie nemôžme siahať. Keby vám aspoň išlo o dobro, ale ľudské práva pre vás znamenajú vašu mesačnú výplatu. A preto z toho všetkého, z toho dôvodu, čo ste tu na národe napáchali, z toho, ako ste dneska ukázali prostredník všetkým obyvateľom Slovenskej republiky, budem jednoznačne hlasovať za tento návrh zákona, ktorý neurobí nič iné, len umožní ľuďom vystaviť vám vysvedčenie za vašu vlastnú vládnu činnosť, vystaviť vám vysvedčenie za to, ako ste vládli. A znovu prízvukujem, ak sa nebojíte, ak ste presvedčení o tom, že vy ste tí kvalitní a dobrí ľudia, ktorým majú ľudia veriť, tak dajte ľuďom možnosť o tom rozhodnúť v referende.